Sporveien vognmateriell

Sporveien Vognmateriell (tidligere Oslo Vognselskap AS) er et datterselskap til det kommunalt eide kollektivkonsernet Sporveien som har eierskap over trikkene og T-banevognene som kjører i Oslo. Selskapet ble etablert 1. januar 2007 som en del av aktiviteten til Kollektivtransportproduksjon AS, men ble skilt ut fra Kollektivtransportproduksjon senere samme år. I 2019 ble selskapet fusjonert tilbake inn i Sporveien og byttet samtidig navn til Sporveien Vognmateriell AS.https://www.dagsavisen.no/oslo/oslo-byrad-vil-samle-trikk-og-t-bane-i-ett-selskap-1.1474953, lastet ned 21.05.20https://epub.artbox.no/sporveien/ar2019/36/, lastet ned 21.05.20

Selskapets virksomhet er å finansiere og anskaffe nye vogner, oppgradere eksisterende vogner, fastsette krav til vedlikeholdet av vognene og kontrollere at dette vedlikeholdet utføres på en måte som sikrer Oslo kommunes verdier. Selskapet skal foreta avsetninger til anskaffelser av nye vogner og periodisk vedlikehold, leie ut vognene og følge opp leveranser av vogner overfor leverandørene. Selskapet hadde i 2010 en omsetning på 461,8 mill., noe som i 2011 økte til 484,8 mill.

Selskapet er et av flere selskaper som ble opprettet som en følge av en omfattende omorganisering av Oslo Sporveier i 2007. Selskapet var eid av Byrådsavdeling for finans i Oslo kommune og senere Byrådsavdeling for miljø og samferdsel.  T-banene og trikkene blir leid ut til Sporveiens andre datterselskaper Sporveien T-banen og Sporveien Trikken.

Materiell
Sporveien Vognmateriell AS disponerer følgende materiell:
40 leddtrikker av typen SL-79
31 leddvogner av typen SL-95
24 leddvogner av typen SL-18
115 MX3000-sett (345 vogner)

I tillegg disponerte selskapet da det het Oslo Vognselskap AS følgende materiell (vognene er nå tatt ut av drift):
8 T1000/T1100-vogner
3 T1300-vogner

12 T2000-tog ble avhendet høsten 2011.

Tvistesak om T2000-vognene
Ruter leide før trikker og T-banevogner fra Oslo Vognselskap AS, og leide disse videre ut til Sporveien Trikken og Sporveien T-banen. For T-banevognene av typen T2000 endte det med en tvistesak mellom Ruter og Oslo Vognselskap. Vogntypen ble tatt ut av trafikk pga. stadige problemer med vognene (samtidig som de ble erstattet med MX3000-vogner), og av den grunn sa Ruter opp leien av vognene med virkning fra og med 1. januar 2010. I 2011 ble leien for T2000 betalt direkte fra Oslo kommune til Oslo Vogsnselskap. Ruter ble trukket 22 millioner kr i tilskuddet fra Oslo kommune, og disse pengene gikk med til å betale vognleien for T2000 i 2011. I dag er det en annen vognleiemodell, som betyr at vognene leies ut fra Sporveien Vognmateriell direkte til Sporveiens datterselskaper, Sporveien Trikken og Sporveien T-banen.https://ruter.no/globalassets/dokumenter/aarsrapporter/ruter-arsrapport-2014.pdf , lastet ned 22.05.20 

Referanser

 Eksterne lenker 


Kategori:Kollektivtransport i Oslo
Kategori:Kollektivtransport i Akershus
Kategori:Oslo T-bane
Kategori:Trikken i Oslo
Kategori:Norske selskaper med offentlig eierskap
Kategori:Selskaper etablert i 2007